พามาลองอะไรใกล้ๆ บ้านบ้างครับ .. ร้าน "วัวหัวเราะ" เป็นร้านอาหารสไตล์ จิ้มจุ่ม ปิ้งย่าง ฟังจากชื่อร้านแล้วน่าจะพอเดาได้ว่าร้านนี้ "เนื้อ" ต้องเด็ดแน่นอน

ร้านนี้อยู่บริเวณแยกบางพลัดครับ ถ้ามาจากถนนจรัญสนิทวงศ์ (ไม่ว่าจะทางไหนก็ตาม) ให้เลี้ยวเข้าถนนสิริธร (ที่จะมุ่งหน้าไปยังตั้งฮั่วเส็งธนบุรี) ตรงไปไม่กี่ร้อยเมตร บริเวณเชิงสะพานข้ามแยกบางพลัด จะเห็นร้านอยู่ซ้ายมือครับ .. ถ้ามาจากถนนราชวิถี สะพานซังฮี้ ไม่ต้องข้ามสะพานข้ามแยกนะครับ ให้ใช้ทางด้านล่าง ไม่งั้นจะเลยร้านครับ

ร้านนี้จะเปิดช่วงเย็นๆ ไปจนถึงดึกครับ บรรยากาศของร้านก็จะคล้ายๆ กับร้านหมูกระทะทั่วไป เพียงแต่ไม่ใช่บุฟเฟ่ต์ เลยไม่แออัดเท่า โต๊ะจัดวางแบบมีพื้นที่ สบายๆ อากาศถ่ายเทสะดวก ถึงแม้ว่าจะติดถนนก็ไม่มีกลิ่นควันรถมารบกวนแต่อย่างใด (นอกจากคุณจะนั่งโต๊ะใกล้ถนนมากๆ ล่ะก็นะ) .. แสงไฟอาจจะน้อยไปซักนิด ทำให้เวลาย่างเนื้อจะลำบากหน่อยที่ต้องเดาว่า "มันสุกหรือยังเนี่ย ?!?" แต่ก็ไม่ได้ยากมาก ที่สำคัญร้านนี้เปิดเพลงเพราะมากๆ เป็นเพลงฟังสบายๆ สไตล์ Bossa ซึ่งก็งงๆ เหมือนกัน ว่ามันเข้ากับสไตล์ร้านเหรอ 555

อาหารหลักๆ จะมีอยู่ 2 แบบให้เลือกด้วยกัน ได้แก่ "จิ้มจุ่ม" ซึ่งจะมาพร้อมกับเตาและหม้อดินเผาขนาดย่อมๆ และ "ปิ้งย่าง" ซึ่งจะต่างจากร้านหมูกระทะทั่วไป เพราะร้านนี้จะเป็นลักษณะ "ย่างกระทะร้อน" ครับ ส่วนเมนูอื่นๆ ก็จะเป็นสไตล์กับแกล้ม เหมาะสำหรับกินเบียร์ชิลล์ๆ หลังเลิกงานจริงๆ (ร้านนี้โฆษณาว่า "เบียร์วุ้น" ด้วยนะ) .. ครั้งนี้จะรีวิวส่วนของปิ้งย่างแล้วกันครับ

ตามที่บอกว่าปิ้งย่างเป็นสไตล์ กระทะร้อน อุปกรณ์ที่ได้มาจะมีเพียง เตาไฟกับกระทะแบนขนาดไม่ใหญ่มาก ที่เด็ดคือ มาการีน ที่ต้องเอาไปทาที่กระทะก่อนลงเนื้อ ช่วยเพิ่มความหอม (และคลอเรสเตอรอล >_<) ให้อาหารมื้อนี้ได้มาก .. น้ำจิ้มของร้านก็จะมีให้ 2 แบบด้วยกัน คือน้ำจิ้มสุกี้ และน้ำจิ้มปิ้งย่างครับ ซึ่งสามารถเลือกได้ตามความชอบ

เนื้อสัตว์ที่ร้านมีขายหลักๆ จะมีเนื้อวัว และเนื้อหมู โดยเนื้อวัว (ถ้าจำไม่ผิด) จะนำมาจากสหกรณ์โพนยางคำ ซึ่งคุณภาพค่อนข้างดีเลยทีเดียว .. เนื้อวัวมีให้เลือกหลายส่วน ที่ทางร้านแนะนำจะเป็นส่วน "พาเลอฮอง" หรือส่วนใบพาย เนื้อนุ่ม มีมันลายแทรก เนื้อส่วนอื่นๆ ก็จะมี "เนื้อหนอก", "เนื้อน่อง", "เนื้อเซอลอยด์" และอื่นๆ ครับ สำหรับคนที่ไม่ทานเนื้อวัวก็สามารถเลือกทานเนื้อหมูได้ครับ

วิธีการปรุงก็ง่ายๆ เลย .. ละลายมาการีนลงในกระัทะที่ร้อนฉ่า เอาเนื้อลงย่างไม่ต้องสุกมาก หรือแล้วแต่ชอบ กินแกล้มกับผักกระหล่ำปลีซอยที่เอาไปผัดกับมาการีน อร่อยเหาะครับ

ลงผิวๆ กับจิ้มจุ่มแล้วกัน .. เมนูนี้ผมไม่ค่อยได้สั่งมาทานเท่าไหร่ แต่เท่าที่เคยลอง น้ำซุปออกรสชาติกลางๆ ครับ คงต้องใช้น้ำจิ้มช่วยกันหน่อยสำหรับเมนูนี้

โดยรวมถือว่าคุ้มค่า เมื่อเทียบคุณภาพกับราคาครับ .. ถ้ายังไม่เคยลอง ก็ขอแนะนำครับผม :D